Predkladacia správa
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 155/2006 Z. z. o technických požiadavkách na zariadenia pre nepriamy výhľad a motorové vozidlá vybavené takými zariadeniami je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov.
Vláda Slovenskej republiky na svojom zasadnutí dňa 17. mája 2006 pri prerokovaní nového znenia Návrhu nariadenia vlády Slovenskej republiky o technických požiadavkách na spätné zrkadlá motorových vozidiel určené ako náhradné dielce a ktorým sa mení nariadenie vlády Slovenskej republiky č. 155/2006 Z. z. o technických požiadavkách na zariadenia pre nepriamy výhľad a motorové vozidlá vybavené takými zariadeniami (bod č. 23) prijala záver vypustiť článok II, ktorým sa mení nariadenie vlády Slovenskej republiky č. 155/2006 Z. z. a jeho obsah riešiť formou samostatného nariadenia vlády.
		Predloženým návrhom sa upresňuje znenie ustanovenia § 6 ods. 4 nariadenia vlády Slovenskej republiky č. 155/2006 Z. z. o technických požiadavkách na zariadenia pre nepriamy výhľad a motorové vozidlá vybavené takými zariadeniami v nadväznosti na nariadenie vlády Slovenskej republiky č. .../2006 Z. z. o technických požiadavkách na spätné zrkadlá motorových vozidiel určené ako náhradné dielce. Na účely náhradných dielcov v typoch vozidiel schválených pred 26. januárom 2007 možno pri typovom schvaľovaní ES, predaji a uvedení do prevádzky typov spätných zrkadiel postupovať podľa nariadenia vlády Slovenskej republiky č. .../2006 Z. z. o technických požiadavkách na spätné zrkadlá motorových vozidiel určené ako náhradné dielce. 
	Predkladaný návrh nariadenia vlády nebude mať dopad na štátny rozpočet, rozpočet obcí a rozpočty vyšších územných celkov. Návrh nariadenia vlády nebude mať ani iný finančný, ekonomický a environmentálny vplyv, ani vplyv na zamestnanosť a podnikateľské prostredie.
Keďže návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskeho a sociálneho partnerstva Slovenskej republiky.